User:Sukhvinder82

सोहन लाल पाठक

सोहन लाल पाठक ( 7 जनवरी, 1883 -10 फरवरी 1916 ) मातृभूमि से बहुत दूर देश की सेवा करते करते हुए फांसी पाने वाले वीर सोहनलाल पाठक का नाम बहुत ही कम लोगों को मालूम है। समय का प्रथम था विश्व युद्ध का। वे अमेरिका से गदर पार्टी के दूत बनकर बर्मा में क्रांति कराने के लिए गए थे। वे विशेषकर अंग्रेजी फौज में विद्रोह कराने हेतु काम कर रहे थे जो कि किसी भी क्रांति के लिए सबसे जरूरी कार्य है। यदि फौज में विद्रोह न हो तो सरकार का तख्ता नहीं पलटा जा सकता। सोहनलाल जहां भी जाते भारतीय फौजियों से यही कहते: "भाइयों, अंग्रेजों के लिए फिजूल में क्यों जान देते हो, तुम्हें मरना ही है, तो देश के लिए मरो! तुम्हारी भुजाओं के बल से देश को आजादी मिले, यह अच्छा है! या तुम अंग्रेजो के लिए जान दो, यह अच्छा है?" ये सोहनलाल कौन थे? वे अमृतसर के पट्टी नामक स्थान में एक गरीब घराने में पंडीत चन्दाराम के घर 7 जनवरी 1883 को पैदा हुए थे। वे बेहद दुबले और कमजोर थे। किसी को विश्वास नहीं था कि यह बच्चा ज्यादा दिन जिंदा रह सकेगा। उनके पिता केवल आधा बीघा जमीन के मालिक थे। उन दिनों अनाज सस्ता था, यानि खेती से कमाई बहुत थोड़ी थी। जब सोहनलाल स्कूल में भर्ती हुए तो पांचवीं तक उनकी फीस माफ रही। इसके बाद उन्हें आठवीं कक्षा तक 2 रूपए माह वजीफा मिलता रहा। मिडल करने के बाद जब उन्होंने नार्मल के लिए दाखिला लेना चाहा तो कमजोर होने के कारण डॉक्टर ने उन्हें अनफिट कर दिया। तब उन्हें प्राइमरी स्कूल में 6 रूपए की नौकरी करनी पड़ी। 1901 में उनकी शादी लक्ष्मी देवी से हुई। उन्होंने दिनों आर्य समाज का काफी जोर था। DAV कॉलेज लाहौर के प्रिंसिपल महात्मा हंसराज का काफी नाम था। आर्य समाज के प्रचारों और दूसरे लोगों में तर्क वितर्क हुआ करता था और सोहनलाल में भाग लेते थे। 1903 में उनकी माता को प्लेग हो गई ।उनसे कहा गया कि बच्चों को खबर दी जाए, तो उन्होंने यह कह कर मना कर दिया, "मैं तो जा रही हूं, बच्चे यहां आंए और उनकी जिंदगी खतरे में पड़े, मैं नहीं चाहती।" फिर भी किसी तरह सोहनलाल को खबर मिल गई, पर जब वे पहुंचे तो उनकी बड़ी भाभी भी मर चुकी थीं ।ही भाई नानकचंद प्लेग से बिमार थे। मां का तो पहले ही देहांत हो चुका था। सोहनलाल पर दुखों का पहाड़ टूट पड़ा, पर उन्होंने हिम्मत नहीं हारी। खुद को संभाला और किसी तरह नॉर्मल में भर्ती ली और पास हो गए। देश में घट रही राजनीतिक घटनाओं का उन पर बराबर प्रभाव पड़ता रहा। लाला लाजपत राय की विलायत यात्रा, बंग-भंग, सुरेंद्र बनर्जी की गिरफ्तारी, खुदीराम बोस के मुकदमे तथा मदनलाल ढींगरा व हरदयाल आदि की रचनाओं ने उन पर गहरा प्रभाव डाला। उन्हीं दिनों एक इंटरव्यू के दौरान लाहौर सेंटर के एक निरीक्षक ने उनसे पूछा, " तुम नौकरी के लिए कहां जाना चाहते हो? " अब एक अजीब बात हुई सोहनलाल आए तो थे नौकरी के लिए, पर उन्होंने तनकर कहा, "मैं सरकारी नौकरी नहीं करूंगा।" तब निरीक्षक ने कहा, "तुमने वजीफा तो सरकार का खाया है! नौकरी किसकी करोगे?" इस पर पाठक ने कहा, "वजीफा मैंने कौम का खाया है, इसलिए सेवा भी कौम की ही करूंगा।" इस पर निरीक्षक क्या कहता। वह चुप हो गया और सरकारी नौकरी भी गई। 1907 की घटना है, सोहन और एक साथी ज्ञान सिंह ने प्रतिज्ञा की की वे देश के लिए प्राण देंगे। उनका विचार था कि जब वे प्राण देंगे, तो लोगों के मन से मौत का डर निकल जाएगा और अंग्रेजो के प्रति घृणा पैदा होगी। ज्ञान सिंह ने स्याम की यात्रा की। वे देखने गए थे कि वहां से देश को आजाद कराने का कोई मौका मिलता है या नहीं। इधर सोहन लाल डीएवी स्कूल लाहौर में 21 रूपय माह पर नौकरी लग गए थे ।उन्हीं दिनों उपनिरीक्षक और निरीक्षक मिस्टर क्रॉस स्कूल का दौरा करने आए। उप निरीक्षक ने पाठक से कहा कि वे छात्रों से कोई कविता सुनवाएं। सोहन ने इशारा किया, छात्रों ने हकीकत राय की जीवनी पर लिखा गया गीत गाना शुरू कर दिया : मुसलमान होने को ऐ किबला मैं तैयार हूं, आपकी नजर है यह सर, जरा इनकार नहीं! उप निरीक्षक मुसलमान थे। उन्होंने जब गाना सुना, तो वे क्लास से बाहर चले गए और उसके साथ ही अंग्रेज निरीक्षक भी बाहर निकल गए। इस पर प्रधानाध्यापक बहुत घबराए। उन्होंने गुस्से से कहा, "तुमने यह गाना क्यों सुनवा दिया?" इस पर सोन लाल ने कहा, "आपने ही इस गाने को कोर्स में रखा है, मैंने सुनवा दिया। यदि यह गीत ठीक नहीं तो इसे कोर्स में क्यों रखा?" कुछ समय बाद उन्हें लगा कि घर में रहकर नौकरी करते हुए क्रांतिकारी काम करना संभव नहीं है। अतः उन्होंने अपनी पत्नी से कहा कि अब ज्यादा दिन उनके पास नहीं रहेंगे। उन्हीं दिनों खबर मिली कि लाला हरदयाल ने आई सी एस का इम्तिहान ना देकर देश सेवा करने का फैसला किया है। इसका उन पर काफी प्रभाव पड़ा।उन्हीं दिनों उनके यहां बेटा पैदा हुआ। आठवें दिन उनकी पत्नी बीमार पड़ गईं और तीन दिन बाद उनका भी देहांत हो गया। कुछ दिन बाद पुत्र भी चल बसा। पत्नी व पुत्र के गम में वे एकदम टूट से गए। उन दिनों लाला लाजपत राय ने मजंग में दयानंद ब्रह्मचारी आश्रम खोला और सोहनलाल से उसमें काम करने को कहा। लाला जी का "वंदे मातरम" अखबार भी उन दिनों बहुत जोरों से निकल रहा था। दूसरी तरफ, पत्नी की मृत्यु के बाद उनके घर के लोग उन पर दोबारा शादी करने का दबाव डालने लगे थे। पर उनके मन में तो कुछ और ही बसा था। काफी सोच विचार के बाद, सन् 1909 में वे ज्ञानसिंह के पास स्याम पहुंच गए। स्याम जाकर उन्होंने कुछ दिन व्यतीत किए। पर वहाँ उन्हें कुछ राह दिखाई नहीं दी। देशसेवा के साथ-साथ वे चाहते थे कि घर में भी कुछ मदद कर सकें। पर समझ में नहीं आ रहा था कि कैसे क्या हो। उन्हीं दिनों से स्याम में रेलवे लाइन बिछ रही थी। उन्ह वहां 80 रूपये माह की नौकरी मिल गई। उस समय उनका वजन मात्र 37 किलो था, पर वे बहुत फुर्तीले थे। एक बार तो उन्होंने लगभग लगातार 105 किलोमीटर का रास्ता पैदल तय किया था। उस समय उनके पास एक लैंप, एक पिस्तौल और कुछ गोलियां थीं। पर यहां भी उनका मन नहीं लगा। कि जिस नून-तेल- लकड़ी के झंझट से छुटकारा पाने के लिए यहां आए थे, उसी में फिर फंस गये। कुछ समय बाद उन्होंने नौकरी छोड़ दी और एक क्रांतिकारी लाला ईश्वरदास के साथ चल पड़े। ज्ञान सिंह न उन्हें बहुत समझाया, पर वे माने नहीं। रास्ते में बैंकाक में ईश्वरदास बीमार होकर गुजर गए। उनके दाह-संस्कार के बाद सोहनलाल वहां से हांगकांग चले गए। आगे फिर रास्ता बंद! उन्होंने वहां फिर नौकरी कर ली और घर पर लिखा, " मैं अमेरिका जाना चाहता हूं। हो सके तो तो 300 रूपए भेज दो! घरवालों ने उन्हें 300 रूपए भेज दिए। अंत में अनेक कठिनाइयां सहते हुए सोहनलाल मनीला होते हुए अमेरिका पहुंचे गए। वहां जाकर वे गदर पार्टी के सदस्य बन गए। भाई परमानंद ने उन्हें फार्मेसी विद्या सीखने हेतु स्टेट कॉलेज में दाखिल करा दिया। पर उनका मन पढ़ने में नहीं लगा। उन्होंने सोचा कि पढ़ने में तो न जाने कितने साल लग जाएंगे! तब तक क्या आजादी की लड़ाई ठहरी रहेगी! वे सैनफ्रांसिस्को चले गए। वहां के प्रवासी भारतीयों में भारत की आजादी के संघर्ष को लेकर काफी जोश था। यह जोश अमेरिकी सरकार को रास नहीं आ रहा था। वह हर तरीके से गदर पार्टी के रास्ते में रोड़ा अटका रही थी। अंत में हालात इतने नाजुक हो गए कि हरदयाल को अमरीका छोड़कर भागना पड़ा। अंग्रेजों को अमेरिका से सारी खबरें मिलती रहती थी। इन्ही दिनों सोहनलाल को एक बहुत ही गोपनीय व विशेष कार्य हेतु अमेरिका से बर्मा भेजा गया। यह कार्य था - 'ब्रिटिश फौज की भारतीय रेजीमेंटों में विद्रोह के बीज बोना! भारतीय फौजियों को क्रांति के लिए प्रेरित करना!' वे जापान और हांगकांग के रास्ते बैकांक पहुंचे और वहां से पैदल ही बर्मा पहुंच गए। पुलिस बराबर उनके पीछे लगी हुई थी पुलिस बराबर उनके पीछे लगी हुई थी। पर वे पूरे जोश में भरे एक छावनी से दूसरी छावनी में जाकर अपना प्रचार-कार्य करते रहे। 1915 के अगस्त माह की बात है। एक दिन भवे इसी तरह वे मेम्यो (बर्मा) में एक फौजी छावनी में सैनिकों में विद्रोह का प्रचार कर रहे थे। एक जमादार उन्हें लगातार घूरे जा रहा था। उस पर सोहनलाल की बातों का कोई असर नहीं हो रहा था। असल में वह उन्हें पकड़वाने के फेर में था। जबसे उसने सोहनलाल को फौजी छावनी में बेखटके विचरते हुए देखा था तो वह आदमी तभी से उन्हें गिरफ्तार करवाकर कुछ इनाम हासिल करने की नियत से उनके पीछे पड़ गया था। जैसे ही सोहनलाल बोलकर हटे, वह उनके पास आया और उन्हें एक तरफ चलने का इशारा किया। सोहनलाल ने सोचा कि शायद यह फौजी कुछ जरूरी बात करना चाहता है, इसलिए अकेले में मिलना चाहता है। अतः उन्होंने एक तरफ चलकर कहा, "बोलो!" थोड़ी देर तक वह उन्हें चुपचाप देखता रहा। शायद वह अंतिम बार सोच रहा था कि पकड़वाऊँ या ना पकड़वाऊँ। सोहनलाल भी सोच रहे थे कि यह क्यों इस तरह मेरी तरफ लाल- ला आँखों निकाले देख रहा है। इतने में सोहनलाल ने देखा कि जमादार थर-थर कांप रहा है। अचानक उसने काँपती हुई आवाज में कहा, "चलो! साहब के पास चलो!" यह कहते ही उसने सोहनलाल के हाथ पकड़ लिए। सोहनलाल काफी दिनों से क्रांति का प्रचार करते हुए फौजों में घूम रहे थे। कोई उनकी बात सुनता, कोई नहीं सुनता। पर ऐसा कभी नहीं हुआ था। वे चौंक पड़े, पर उन्होंने न तो हाथ छुड़ाने की कोशिश की और न ही भागने की। जमादार उनसे तगड़ा तो था, पर निहत्था था और सोहन लाल की जेब कईं सो कारतूस और तीन ऑटोमेटिक पिस्तौलें थीं, जिनसे वे अकेले ही एक फौजी टुकड़ी का मुकाबला कर सकते थे। वे चाहते तो जमादार को वहीं मार देते। पर वे कुछ और सोच रहे थे। वे भारतीय सैनिकों को नहीं मारने का प्रण लेकर चले थे। वे अंग्रेजों से वैर रखते थे। इसलिए उन्होंने आश्चर्य से कहा, "क्यों? क्या तुम हमें पकड़वाओगे? तुम? जरा सोचो तो सही कि तुम क्या कर रहे हो? भाई होकर भाई को पकड़वा दोगे? कैसे भाई हो? क्या गुलामी में ही तुम्हें मजा आता है? सोहनलाल ने नब तो अपनी जेब में हाथ डाला और न ही गुमराह भाई को सजा देने की चेष्टा की। भाई के खून से अपने हाथ क्यों रंगे जाएं। नतीजतन, वे गिरफ्तार कर लिए गए। जब उनकी तलाशी ली गई तो उनके पास से हथियार तो मिले ही, 'जहाने इस्लाम' की एक प्रति भी मिली, जिसमें प्रसिद्ध क्रांतिकारी विद्वान लाला हरदयाल का लिखा लेख था। इसके अलावा मौलवियों के लिखे हुए कुछ फतवे भी थे, जिनमें कहा गया था कि अंग्रेजों के विरुद्ध लड़ना उचित है और मुसलमानों के लिए अंग्रेजों के पक्ष में लड़ना हराम है। उनकी जेब में बम का एक नुस्खा तथा 'गदर' पत्रिका का एक अंक भी मिला। यह सारा समान उन्हें फांसी दिलाने के लिए काफी था कि भी फौज में विद्रोह-प्रचार करने की सजा फांसी ही थी। एक दूर देश में, जहां कोई उनकी भाषा तक नहीं समझता था, वहां जाकर उन्होंने क्रांति का प्रचार किया और गिरफ्तार हो गए। सोहनलाल जब जेल में थे, तो उन्होंने तय किया कि वे जेल का कोई नियम नहीं मानेंगे। इसलिए जब भी कोई बड़ा अधिकारी उनके सामने आता, तो वे उठकर खड़े नहीं होते थे। उनका कहना था कि जब मैं यह मानता हूं कि अंग्रेजों के राज्य में अन्याय और अत्याचार है, तो मैं उनके नियम क्यों मानूं ! वे यों तो खड़े ना होते, पर जब कोई अफसर या व्यक्ति उनसे वैसे बात करता, तो वे भद्रता के नाते उठकर खड़े हो जाते। उन्ही दिनों बर्मा का गवर्नर वहां आया। जेलर ने सोचा कि यदि सोहनलाल उठकर खड़े नहीं होंगे, तो बड़ी मुसीबत होगी। इसलिए उसने थोड़ी चालाकी दिखाई और आकर पहले ही सोहनलाल से बांते करने लगा। इतने में लार्ड साहब भी आ गए। इस तरह ब्रिटिश साम्राज्य के लार्ड की इज्जत बच गई! लार्ड ने सोहनलाल पर जोर डाला कि वे माफी की दरख्वास्त दे दें। सोहनलाल पहले तो समझे नहीं कि क्या बात हो रही है, पर जब समझे तो उन्होंने कहा, " जुल्म और अन्याय अंग्रेजों की तरफ से हो रहा है, माफी मांगनी है तो लार्ड को माँगनी चाहिए, न कि मुझे! " 10 फरवरी, 1916; फांसी के दिन की बात है। फांसी का तख्ता तैयार था! मजिस्ट्रेट ने कहा, " आपको पहले भी लार्ड साहब की तरफ से प्रस्ताव दिया गया था, अब भी आपके सामने वह प्रस्ताव खुला है। यदि आप माफी मांग लें, तो आपकी फांसी रोकी जा सकती है।" इस पर सोहनलाल ने फिर वही बात कही कि अंग्रेज सरकार को ही उनसे क्षमा मांगनी चाहिए, क्योंकि उसकी तरफ से ही जोर-जुल्म हुआ है, उन्होंने तो कोई बेजा बात नहीं की है। इस पर अंग्रेज मजिस्ट्रेट ने फिर से सोहनलाल की तरफ देखा और कहा, " आप व्यर्थ में जान दे रहे हैं। छोटी-सी बात पर आपकी जान बच सकती है। " तब सोहनलाल फांसी के तख्ते के सामने खड़े होकर बोले, " देखो, यदि तुम मुझे बिलकुल छोड़ दो और मैं जहां चाहूं जा सकूँ, तो मैं माफी मांगने के लिए तैयार हूँ।" इस पर अंग्रेज अधिकारी ने कहा, "मुझे ऐसा करने का अधिकार नहीं है। मुझे तो मात्र फांसी रोकने का अधिकार है।" तब सोहनलाल ने कहा, "तो जरा भी देर ना करो और अपने कर्तव्य का पालन करो और मुझे भी अपने कर्तव्य का पालन करने दो!" उस समय की परिस्थितियों को देखते हुए सोहनलाल के साथ की जितनी प्रशंसा की जाए, वह कम है। एक तो उन्होंने काम करने के लिए बिल्कुल ऐसा क्षेत्र(फौज) चुना जहां किसी प्रकार के क्रांतिकारी काम की कोई रूपरेखा नहीं थी। दूसरे, उन्होंने बड़ी विषम परिस्थितियों में रहकर कार्य किया। जैसा की मैंने 'क्रांतिकारी आंदोलन का इतिहास' में लिखा है, उस तरफ काफी फौज विद्रोह के लिए तैयार हो गई थी; इसमें सोहनलाल और उनके साथियों का ही हाथ था। इस सारे मामले में, सबसे बड़ी बात यह सामने आती है कि सोहनलाल में व्यक्तिगत साहस इतनी हद तक था कि उन्होंने अंतिम समय में भी मुंह से जरा-सी माफी मांगने के लिए इंकार कर दिया और साफ-साफ कह दिया कि तुम अपने कर्तव्य का पालन करो और मुझे अपने कर्तव्य का पालन करने दो। वे हंसते-हंसते फांसी पर चढ़ गए, पर उन्होंने एक ऐसा उदाहरण प्रस्तुत किया, जो इतिहास में अमर है। शचीन्द्रनाथ सान्याल ने सोहनलाल की कहानी अपनी पुस्तक 'बन्दी जीवन ' में लिखकर प्रचार किया, तब जाकर लोगों ने जाना कि किस तरह एक वीर युवक देश से बहुत दूर विदेश में अकेले इस तरह क्रांति का प्रचार करते हुए शहीद हो गया। -मनमथनाथ गुप्त